KIRJALLINEN KYSYMYS E-3668/01 esittäjä(t): María Sornosa Martínez (PSE) komissiolle. Uusia tietoja tapauksesta Xúquer-Vinalopó.



Virallinen lehti nro 172 E , 18/07/2002 s. 0107 - 0108



KIRJALLINEN KYSYMYS E-3668/01 esittäjä(t): María Sornosa Martínez (PSE) komissiolle (15. tammikuuta 2002) Aihe: Uusia tietoja tapauksesta Xúquer-Vinalopó Vastauksessaan Xúquer-Vinalopón juoksutuksiin liittyvään uuteen kysymykseeni (P-1231/01(1)), jonka esitin maaliskuussa 2001, komissio ilmoitti, että sillä ei ollut tietoja Sociedad Ornitológica ja Confederación Hidrográfica del Júcar -yhdistysten laatimista raporteista, joissa muun muassa osoitettiin, että nykyistä juoksutussuunnitelmaa ei toteuteta ympäristövaikutusten arviointia, lintuja ja suojelualueita koskevia yhteisön säännöksiä noudattaen. Ympäristöjärjestö ADENE, joka on tällä hetkellä käsiteltävänä olevan valituksen tekijä, lähetti sähköpostitse 14. kesäkuuta 2001 mainitun Sociedad Ornitológica -yhdistyksen laatiman raportin. Ilmenneiden uusien tietojen takia: - Mihin toimenpiteisiin komissio aikoo ryhtyä estääkseen kuten mainitusta raportista käy ilmi kolmea alueella sijaitsevaa tärkeää lintualuetta joutumasta kärsimään Xúquerista Vinalopóon toteutettavista vesivarojen siirtotoimista? - Voisiko komissio ilmoittaa, minkälaisen vastauksen se on tähän mennessä saanut Espanjan viranomaisilta Xúquer-Vinalopón tapaukseen liittyen? - Voisiko komissio tarkentaa, missä vaiheessa ADENEn tekemän valituksen käsittely on? Aikaisemmat viitteet: Kirjalliset kysymykset E-0819/00, E-2650/00, P-4071/00. Valituksen viite: 2000/4266, SG (2000), A(3835). (1) EYVL C 318 E, 13.11.2001, s. 229. Margot Wallströmin komission puolesta antama vastaus (7. maaliskuuta 2002) Kuten arvoisalle parlamentin jäsenelle on ilmoitettu vastauksissa hänen kirjallisiin kysymyksiinsä E-0819/00(1), E-2650/00(2), P-4071/00(3) ja P-1231/01(4), komissiolle on esitetty Júcar-Vinalopón juoksuttamishankkeesta kantelu, jossa valitetaan, että tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua neuvoston direktiiviä 85/337/ETY(5), luonnonvaraisten lintujen suojelusta 2. huhtikuuta 1979 annettua neuvoston direktiiviä 79/409/ETY(6) ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettua neuvoston direktiiviä 92/43/ETY(7) on mahdollisesti sovellettu epäasianmukaisesti. Komissio on saanut parlamentin jäsenen mainitseman ornitologiayhdistyksen raportin. Kantelijan ja parlamentin jäsenen toimittamien viimeisimpien tietojen johdosta komissio otti uudelleen yhteyden Espanjan viranomaisiin. Espanjan viranomaiset ovat toimittaneet huomautuksensa asiasta. Kyseisestä hankkeesta on tehty ympäristövaikutusten arviointi. Arviointimenettelyn päätteeksi ympäristöministeriön ympäristöasioiden pääsihteeristö antoi 21. joulukuuta 2000 selonteon ympäristövaikutuksista. Selonteko julkaistiin 16. tammikuuta 2001 Espanjan valtion virallisessa lehdessä nro 14. Espanjan viranomaiset ovat ilmoittaneet, että yleisön kuulemisen yhteydessä saatujen huomautusten johdosta hanketta on muutettu jonkin verran, jotta ympäristövaikutuksia vältettäisiin. Espanjan viranomaiset ovat tutkineet kolme vaihtoehtoa ja valinneet sen, jonka katsottiin vahingoittavan vähiten ympäristöä. On ilmeistä, että hanke ei vaikuta mihinkään Natura 2000 -verkkoon liitettäväksi ehdotettuun alueeseen. Sillä on vain merkityksettömiä vaikutuksia pieneen osaan yhden yhteisön tärkeänä pitämän alueen (nro IBA 158) pohjoislaidalla. Vaikutusten minimointiin tähtääviä toimenpiteitä on kuitenkin suunniteltu. On huomattava, että hanke ei vaikuta Albuferan luonnonpuistoon. Tutkittuaan asian komissio totesi, että yhteisön lainsäädäntöä ei ole rikottu. Kantelijalle on äskettäin toimitettu selvityksen johtopäätökset. (1) EYVL C 53 E, 20.2.2001. (2) EYVL C 136 E, 8.5.2001. (3) EYVL C 187 E, 3.7.2001. (4) EYVL C 318 E, 13.11.2001. (5) EYVL L 175, 5.7.1985. (6) EYVL L 103, 25.4.1979. (7) EYVL L 206, 22.7.1992.